Beogradi i zhgënjyer nga “paaftësia e UNMIK-ut” për të mbrojtur banorët serbë - 2004-03-21
Sllobodan Samarxhiç, Këshilltari i kryeministrit të Serbisë Vojisllav Koshtunica thotë se ndarja nuk është zgjidhje për Kosovën
Sllobodan Samarxhiç, Këshilltari i kryeministrit të Serbisë Vojisllav Koshtunica ishte këto ditë në Uashington së bashku me Ministrin e jashtëm Goran Svillanoviç, për bisedime me zyrtarët amerikanë mbi gjendjen në Kosovë. Qeveria e Serbisë tha ai, është shumë e shqetësuar për sulmet në masë të shqiptarëve kundër banorëve serbë dhe objekteve të tyre kulturore. Qeveria Serbe, shtoi zoti Samarxhiç, duke respektuar rezolutën 12-44 të Këshillit të Sigurimit nuk dërgoi forca në Kosovë për të mbrojtur banorët serbë, por ai shtoi se Beogradi është zhgënjyer nga paaftësia e UNMIK-ut dhe KFOR-it për të mbrojtur komunitetin serb. Është kjo gjendje e pasigurtë për banorët serbë tha ai, që i ka detyruar ata të krijojnë struktura paralele. tha ai. Zoti Samarxhiç tha se kur një komunitet që është në pakicë nuk ka ndonjë ndikim për vetëekzistencën e tij, për trashëgiminë kulturore, arsimin, kujdesin shëndetësor, sigurimin, kur ata nuk mund të mbrohen me vota në institucione, pra kur kushtetuta nuk u krijon mundësi të vetëmbrohen përmes institucioneve, atëherë ata janë detyruar të organizojnë institucione paralele. Zhvillimet e fundit thotë zoti Samarxhiç do të bëjnë që të shtyhen bisedimet e filluara midis Prishtinës dhe Beogradit. Ato nuk do të vazhdojnë siç ishte planifikuar. Ai shton se problemi i personave të zhvendosur ishte një prej çështjeve që do të diskutohej, është një problem i rëndësishëm si për serbët dhe për Kosovën. Një e treta e popullsisë u detyruan te largohen nga Kosova në vitin 1999 dhe zoti Samarxhiç thotë se përpjekjet për kthimin e tyre do të shtyhen tani. Analistë të ndryshëm janë shprehur këto ditë se tensionet e fundit në Kosovë, e kanë vënë në pikëpyetje krijimin e një shoqërie shumë etnike dhe ata e shohin ndarjen e Kosovës si një prej zgjidhjeve të mundshme. I pyetur lidhur me këtë mundësi, këshilltari i Kryeministrit Koshtunica tha se Beogradi është kundër ndarjes.